สแตนดาร์ด แนะกนง.ขึ้นดบ.ที่ 2.25%
&nbsp; &#8220;สแตนดาร์ด&#8221;&nbsp; แนะกนง.ปรับขึ้นดอกเบี้ยปีหน้าไม่ต่ำกว่า 2.25 % ดูแลเงินเฟ้อ คาดจากนี้ถึงครึ่งปีหน้าเศรษฐกิจไทยชะลอตัว บาทอ่อนถึง 31 /เหรียญสหรัฐ&nbsp;
21 ต.ค. 2553

“สแตนดาร์ด”  แนะกนง.ปรับขึ้นดอกเบี้ยปีหน้าไม่ต่ำกว่า 2.25 % ดูแลเงินเฟ้อ คาดจากนี้ถึงครึ่งปีหน้าเศรษฐกิจไทยชะลอตัว บาทอ่อนถึง 31 /เหรียญสหรัฐ  
นางสาวอุสรา วิไลพิชญ์ นักเศรษฐศาสตร์อาวุโส ธนาคารสแตนดาร์ดชาร์เตอร์ด (ไทย) กล่าวว่า การคงอัตราดอกเบี้ยนโยบายของคณะกรรมการนโยบายการเงิน (กนง.) ไว้ที่ 1.75 % เมื่อวันที่ 20 ต.ค. ไม่เพียงพอที่จะป้องกันการติดลบของดอกเบี้ยแท้จริง และเชื่อว่าในช่วงไตรมาสที่ 4 ของปีหน้า กนง.จะต้องปรับขึ้นอัตราดอกเบี้ย จากแรงกดดันเงินเฟื้อที่เพิ่มขึ้นอย่างแน่นอน โดยอัตราดอกเบี้ยที่เหมาะสมไม่ควรจะต่ำกว่า 2.25 %
นางสาวอุสรา กล่าวว่า คาดว่าเศรษฐกิจไทยตั้งแต่ไตรมาสที่4จนถึงกลางปีหน้าจะชะลอตัวลง และจะกลับไปเติบโตในระดับปกติที่ 4 % โดยในช่วงครึ่งปีแรกค่าเงินบาทจะอ่อนค่าลงไปที่ 31 บาทต่อเหรียญสหรัฐ ซึ่งเป็นผลมาจากการที่สหรัฐอัดฉีดสภาพคล่องรอบสองที่คาดว่าจะมีการประกาศในช่วงต้นเดือนหน้า ซึ่งจะทำให้มีแรงเทขายทำกำไร ขณะที่ในช่วงครึ่งปีหลังเงินบาทจะกลับมาแข็งค่าที่ประมาณ 29.5 บาทต่อเหรียญสหรัฐอีกครั้ง จากเม็ดเงินการลงทุนของจีน
“ช่วงนี้ต้องจับตาธนาคารกลางของสหรัฐ (เฟด) ว่าจะมีการอัดฉีดสภาพคล่องอีกครั้ง ตอนต้นเดือนพฤศจิกายนนี้หรือไม่ แต่เชื่อว่าน่าจะเกิดขึ้นอย่างแน่นอน ซึ่งหากจำนวนเม็ดเงินไม่มากเพียงพอจะส่งผลให้นักลงทุนขายทำกำไร ซึ่งส่งผลให้เศรษฐกิจไทยเริ่มชะลอตัวและเงินบาทอ่อนค่าลง”  นางสาวอุสรา กล่าว
นายไท ฮุย หัวหน้าสำนักวิจัยเศรษฐกิจระดับภูมิภาคเอเชียตะวันออกเฉียงใต้ ธนาคารสแตนดาร์ดชาร์เตอร์ด (ไทย) กล่าวว่า เศรษฐกิจของสหรัฐในปีหน้าจะเติบโตเพียง 1 % ส่งผลให้ธนาคารสหรัฐต้องเร่งหามาตรการผ่อนคลาย เช่น การอัดฉีดเงินเข้าระบบเพื่อกระตุ้น และเชื่อว่าสหรัฐจะไม่ขึ้นอัตราดอกเบี้ยไปจนถึงปี 2555 ทำให้ภาคการส่งออกของประเทศในเอเชียจะชะลอตัวลงตามไปด้วย
ด้านนายแดนนี สุวรรณภฤต นักกลยุทธ์ตลาดตราสารหนี้อาวุโส ธนาคารสแตนดาร์ดชาร์เตอร์ด (ไทย) กล่าวว่า มาตรการเก็บภาษีดอกเบี้ย ณ ที่จ่าย 15% จะมีผลต่อนักลงทุนต่างชาติในตลาดตราสารหนี้ไทยน้อย เนื่องจากมีข้อตกลงการเก็บภาษีซ้ำซ้อนระหว่างประเทศไทยกับต่างชาติถึง 52 ประเทศ ทำให้สามารถเก็บได้จริงเพียงแค่ 10 % เท่านั้น